2024 में MODI विल रिपीट, अखिलेश को कहा- चुनाव आते ही घड़ियाली आंसू रोते हैं
Said on 'Adipurush' - wanted to make Ganesha, became a monkey; Told Akhilesh…Crocodile tears cry. लोकसभा चुनाव को लेकर एकबार फिर से जगद्गुरु राम भद्राचार्य ने बड़ी भविष्यवाणी कर दी है। महाराज का कहना है कि भाजपा सरकार में भव्य राम मंदिर का निर्माण हो रहा है। ये काम पिछली सरकारों ने चाहकर भी नहीं किया। इसलिए 2024 में...MODI WILL
लोकसभा चुनाव को लेकर एक बार फिर से जगद्गुरु रामभद्राचार्य ने बड़ी भविष्यवाणी कर दी है। महाराज का कहना है कि भाजपा सरकार में भव्य राम मंदिर का निर्माण हो रहा है। ये काम पिछली सरकारों ने चाहकर भी नहीं किया। इसलिए 2024 में लगातार तीसरी बार नरेंद्र मोदी प्रधानमंत्री बनेंगे।
रामभद्राचार्य यही नहीं रुके...उन्होंने चुनाव से पहले राजनीतिक पार्टियों पर चढ़ते आध्यात्मिक रंग को लेकर भी कड़ी टिप्पणी की। अखिलेश के नैमिषारण्य में किए गए प्रशिक्षण शिविर और जनसंपर्क अभियान को अवसरवाद बताया। दैनिक भास्कर के साथ खास बातचीत में महाराज राम मंदिर और पॉलिटिकल मुद्दों से लेकर फिल्म आदिपुरुष पर खुलकर बोले।
'योगी शुरू से आध्यात्मिक, अखिलेश घड़ियाली आंसू बहाते हैं'
UP में लोकसभा चुनाव से पहले भाजपा और सपा सियासी बिसात बिछाने में जुटी हैं। इस बार पार्टियों की रणनीति में थोड़ा चेंज नजर आ रहा है। सपा ने मुस्लिम परस्ती के तमगे से बाहर निकलने और भाजपा के हार्ड हिंदुत्व को चुनौती देने के लिए नैमिषारण्य से मिशन-2024 का आगाज किया। दूसरी तरफ...भाजपा का काशी (विश्वनाथ कॉरिडोर), अयोध्या (राम मंदिर) के बाद अब मथुरा को चमकाने पर खास फोकस है। नैमिषारण्य के लिए भी CM योगी ने कई डेवलपमेंट प्रोजेक्ट शुरू किए। ऐसे में लोकसभा चुनाव से पहले राजनीतिक पार्टियों के आध्यात्मिक झुकाव पर जगद्गुरु रामभद्राचार्य क्या सोचते हैं? हमने पूछा।
उन्होंने कहा, "CM योगी मेरे छोटे भाई जैसे हैं और सबसे बड़ी बात है कि वह जन्म से ही आध्यात्मिक हैं। आप कहीं भी जाइए... आम जनता से लेकर साधु-संतों के बीच उनको लेकर एक आदर भाव है। योगी दूसरे नेताओं की तरह चुनाव से पहले अवसरवादी होकर अचानक आध्यात्मिक नहीं हो जाते। मैं समझता हूं कि यही बात उनको बाकी नेताओं से श्रेष्ठ बनाती है। रही बात अखिलेश यादव की, तो वह बात-बात पर घड़ियाली आंसू गिराते हैं।"
"चुनाव आते ही राजनीतिक दलों के नेता धर्म-कर्म करने लगते हैं। कोई अचानक गंगा स्नान करने लगता है, तो कोई मंदिरों के चक्कर लगाने लगता है। ये सब करना मेरी नजर में मात्र अवसरवाद है और कुछ नहीं।"
राम मंदिर निर्माण से भाजपा लगाएगी जीत की हैट्रिक 
साल 2019 में मोदी सरकार 2.0 बनने के एक साल बाद 5 अगस्त 2020 को PM मोदी ने राम मंदिर का भव्य भूमि पूजन किया। तभी से राम मंदिर निर्माण भाजपा की पॉलिटिक्स का स्टेटस सिंबल बना हुआ है। अगले साल 22 जनवरी 2024 को जब मंदिर का उद्घाटन होगा, तो लोकसभा चुनाव से महज कुछ ही दिन बाकी रहेंगे। ऐसे में क्या राम मंदिर लोकसभा चुनाव में भाजपा के लिए बड़ा फैक्टर साबित होगा? हमारे इस सवाल पर रामभद्राचार्य हाथ उठाकर मुस्कुरा दिए।
वह कहते हैं, "देखिए...सबको पता है कि राम मंदिर निर्माण के लिए योगी सरकार बढ़-चढ़कर काम कर रही है। मोदी भी भूमि पूजन से लेकर मंदिर बनने का हर अपडेट लेते रहते हैं। उन्होंने मुझे भी भूमि पूजन पर आमंत्रित किया था। मंदिर निर्माण के लिए जो तेजी भाजपा सरकार में दिखी है, पिछली किसी भी सरकार में नहीं देखने को मिली। बड़े-बड़े नेताओं ने राम मंदिर के लिए सिर्फ बातें कहीं। काम कुछ नहीं किया, लेकिन मोदी ने कर दिखाया।" 
राम मंदिर के लिए हाथ पर लाठियां खाईं, कलाई आज भी टेढ़ी 
राम मंदिर का जिक्र आते ही रामभद्राचार्य भावुक हो गए। उनकी आंखें भर आईं। उन्होंने हमें राम मंदिर आंदोलन के दौर का एक किस्सा सुनाया। महाराज ने बताया, "राम मंदिर आंदोलन के दौरान लोगों पर लाठियां चलाई जा रही थीं। कई कारसेवक मारे भी गए। जब संत समाज भी लड़ाई में कूद गया, तो उन्हें भी बेरहमी से मारा गया। पुलिस की मार से मेरी दाहिनी कलाई आज भी टेढ़ी है। मेरे हाथ पर उस चोट के निशान अभी भी मौजूद हैं।"
"जब पुलिस लाठी मार-मारकर थक गई, तो उसने साधु-संतो को जेल भेजना शुरू कर दिया। मुझे याद है कि राम मंदिर प्रकरण में मुझे भी 8 दिन तक जेल में डाल दिया गया था। हम सब ने बहुत संघर्ष किया। इसलिए जब राम मंदिर पर फैसला आया, तो मुझे गवाही देने के लिए बुलाया गया था। मेरे लिए ये किसी सौभाग्य से बड़ी बात नहीं है कि कोर्ट में दी गई मेरी गवाही के बाद अब भव्य राम मंदिर बन रहा है।"
एक गवाही ने 134 साल पुराना केस सुलझा दिए...
तारीख: 9 नवंबर 2019, दिन: शनिवार, सुप्रीम कोर्ट में राम मंदिर-बाबरी मस्जिद विवाद में सुनवाई चल रही है। जितनी भीड़ कोर्ट के अंदर थी, उससे दोगुना लोग बाहर जमा हुए थे। विवाद पर सुनवाई शुरू हुई। सुप्रीम कोर्ट की बेंच के 5 जज (रंजन गोगोई, एसए बोबडे, डीवाई चंद्रचूड़, अशोक भूषण और एस अब्दुल नजीर) के आदेश पर एक-एक कर के गवाहों को बुलाया गया।
सुनवाई के दौरान श्रीराम जन्मभूमि के पक्ष में रामभद्राचार्य वादी के तौर पर कोर्ट में उपस्थित हुए। इस दौरान उनकी एक गवाही ने पूरे केस का रुख ही मोड़ दिया। राम मंदिर की सटीक लोकेशन को लेकर उन्होंने 5 जजों के सामने ऋग्वेद की जैमिनीय संहिता से एक उद्धरण (कोटेशन) दिया। इसमें सरयू नदी से मंदिर की दूरी का बिल्कुल सटीक ब्योरा देते हुए रामभद्राचार्य ने श्रीराम जन्मभूमि की स्थिति बताई।
रामभद्राचार्य की इस गवाही के बाद सुप्रीम कार्ट ने प्रूफ के तौर पर जैमिनीय संहिता मंगवाई। सभी जजों ने महाराज की कही गईं बातों को संहिता से मैच करवाया। पता चला कि रामभद्राचार्य के बताए गए सभी प्रमाण सही हैं। जिस स्थान पर श्रीराम जन्मभूमि की लोकेशन बताई गई, विवादित स्थल ठीक उसी स्थान पर पाया गया।
इसी गवाही ने फैसले को हिंदू पक्ष की तरफ मोड़ दिया। यहां तक कि सुनवाई करने वाले जजों ने भी इसे चमत्कार माना कि एक व्यक्ति जो देख नहीं सकता, वह कैसे वेदों और शास्त्रों के उद्धरण बता सकता है। पीठ ने फैसला सुनाते हुए विवादित जमीन रामलला विराजमान पक्ष को दी और मस्जिद के लिए अलग से 5 एकड़ जमीन देने का निर्देश केंद्र सरकार को दिया।
जगद्गुरु ने ​​​​ममता और राहुल को भी घेरा
7 जुलाई को 'मोदी सरनेम' वाले आपराधिक मानहानि मामले में कांग्रेस नेता राहुल गांधी को गुजरात हाईकोर्ट ने राहत देने से इनकार कर दिया। अदालत के इस फैसले को रामभद्राचार्य ने सही ठहराया। उन्होंने पश्चिम बंगाल की CM ममता बनर्जी पर भी आरोप लगाते हुए कहा कि ममता की हिंदुओं पर ममता नहीं रह गई है। उनकी ममता वर्ग विशेष पर ही टिकी रहती है।
महाराज ने हाल ही में एक चैनल को दिए इंटरव्यू में कहा था कि चुनाव में धांधली करने पर इंदिरा गांधी को भी इलाहाबाद हाईकोर्ट ने दंडित किया था। उसी तरह राहुल गांधी को राहत न मिलना भी इतिहास की पुनरावृत्ति है। इस केस में राहुल गांधी को सजा कम सुनाई गई है। उन्हें कम से कम 5 साल की सजा मिलनी चाहिए थी।
'आदिपुरुष' पर बोले- बनाना चाहते थे गणेश, बन गया वानर 
लोकसभा चुनाव, राम मंदिर और राजनीतिक मुद्दों पर बातचीत के बाद रामभद्राचार्य ने फिल्म 'आदिपुरुष' की भी चर्चा की। उन्होंने फिल्म पर नाराजगी जताते हुए एक श्लोक पढ़ा ...'विनायकं प्रकुर्वाणो रचयामास वानरमं।'
इसका हिंदी में अर्थ बताते हुए वह कहते हैं, "इस फिल्म का यही हाल हुआ कि- बनाना चाहते थे गणेश, बन गया वानर। राम की गाथा को गलत तरह से दिखाने का दंड फिल्म बनाने वालों को मिल गया है। 700 करोड़ रुपए पानी में डूब गए।"
सत्ता के लिए दिए 7 मंत्र
बात जुलाई 2021 की है…चित्रकूट में 9 से 13 तारीख तक राष्ट्रीय स्वयंसेवक संघ (RSS) का मंथन शिविर चल रहा था। इस शिविर से 2 दिन पहले 7 जुलाई को संघ प्रमुख मोहन भागवत रामभद्राचार्य का आशीर्वाद लेने आश्रम पहुंचे। उसी दौरान जगद्गुरु ने गुरुमंत्र के तौर पर संघ प्रमुख को देश के 7 मुद्दों पर अपनी राय दी।
1. जम्मू-कश्मीर
जम्मू-कश्मीर में परिसीमन की प्रक्रिया चल रही थी। राज्य में चुनाव कराए जाने को लेकर सरकार की बैठकें जारी थीं। इस पर जगद्गुरु ने कहा कि भारत के नक्शे में आधा-अधूरा कश्मीर नहीं, बल्कि पूरा कश्मीर जुड़ना चाहिए।
2. धर्म परिवर्तन
उत्तर प्रदेश में धर्म परिवर्तन के खिलाफ योगी सरकार एक्शन मोड में थी। तभी धर्म परिवर्तन पर रामभद्राचार्य ने कहा कि केंद्र को इस मसले पर सख्त कानून बनाना चाहिए और ये काम जल्द से जल्द किया जाना चाहिए।
3. जनसंख्या नियंत्रण
रामभद्राचार्य ने कहा कि देश में मुस्लिमों की आबादी बहुत तेजी से बढ़ रही है और हिंदुओं की संख्या उस अनुपात में कम होती जा रही है। इसे देखते हुए जनसंख्या नियंत्रण को लेकर जल्द से जल्द कानून बनना चाहिए।
4. गोरक्षा
रामभद्राचार्य हिंदुओं के बीच धार्मिक महत्व रखने वाली गाय की रक्षा को लेकर भी चिंतित दिखें। उन्होंने गोवध को पूरी तरह से बैन करने का मुद्दा RSS चीफ के सामने रखा।
5. समान नागरिक संहिता
महाराज ने कहा कि देश के भीतर एक कानून होना चाहिए, फिर चाहे नागरिक किसी भी धर्म का क्यों न हो। देश में समान नागरिक संहिता को तुरंत लागू किए जाने की जरूरत है।
6. हिंदी राष्ट्र भाषा हो
रामभद्राचार्य ने कहा कि हिंदी को राष्ट्रभाषा बनाया जाए। इस मुद्दे पर सभी राज्य सरकारों के बीच चर्चा की जानी चाहिए।
7. रामायण
जगद्गुरु ने कहा कि रामायण को राष्ट्रीय ग्रंथ बनाना चाहिए। मंथन के दौरान जुटे संघ के पदाधिकारी इसे लेकर कोई स्टैंड लें और सरकार इस पर जल्द से जल्द कदम उठाए।
आखिर में रामभद्राचार्य से जुड़ी कुछ रोचक बातों को जान लीजिए... 
आप ये इंटरव्यू भी पढ़ सकते हैं...
जौनपुर की मछलीशहर विधानसभा से सपा विधायक डॉ. रागिनी सोनकर विधानसभा में अपने जबरदस्त भाषण के बाद सुर्खियों में हैं। महिलाओं के लिए समर्पित विधानसभा सत्र में जब अखिलेश यादव की पार्टी सपा की डॉक्टर विधायक ने 'सुनो द्रौपदी शस्त्र उठा लो...' वाली पंक्तियां बोली, तो पूरा सदन तालियों से गूंज उठा। उनका भाषण फेसबुक से लेकर ट्विटर तक वायरल हो गया। डॉ. रागिनी ने दैनिक भास्कर से खास बातचीत की। पढ़िए पूरी खबर... 
हजारों लोगों भीड़ में अपने दरबार और उसमें होने वाले चमत्कार को लेकर बागेश्वर धाम सरकार हमेशा लाइमलाइट रहते हैं। अब उन पर एक फिल्म बन रही है। नाम है 'द बागेश्वर सरकार'। इस फिल्म की रिलीज डेट का ऐलान खुद धीरेंद्र शास्त्री करेंगे। फिल्म की कहानी क्या होगी? कौन-कौन से किरदार होंगे? कहां शूटिंग होगी। क्या खुद महाराज इस फिल्म में दिखेंगे? ऐसे तमाम सवालों का जवाब जानने के लिए दैनिक भास्कर ने फिल्म के डायरेक्टर विनोद तिवारी से बात की। पढ़िए पूरी खबर...